7 Mpindieu, diakamue pavua Solomo mujikije kusambila,+ kapia kakapueka kafuma mu diulu,+ kuoshaku mulambu wa kuosha ne milambu mikuabu, ne butumbi bua Yehowa buakuwula mu nzubu.+2 Bakuidi bakapangila bua kubuela mu nzubu wa Yehowa, bualu butumbi bua Yehowa buvua buwule mu nzubu wa Yehowa.+3 Tshisamba tshijima tshia Isalele tshivua tshitangila pavua kapia kapueka ne pavua butumbi bua Yehowa pa nzubu, ne bakinama batangije mpala panshi pavua palamika mabue, kutuabu mpala panshi ne kuelabu Yehowa tuasakidila, “bualu yeye udi muimpe; dinanga diende dia lulamatu didi dishalaku kashidi.”4 Nunku mukalenge ne tshisamba tshijima bakalambula milambu kumpala kua Yehowa.+5 Mukalenge Solomo wakalambula mulambu wa ngombe binunu 22 ne mikoko binunu 120. Nunku mukalenge ne tshisamba tshijima bakabanjija nzubu wa Nzambi mulelela.+6 Bakuidi bavua bimane miaba yabu ya mudimu, anu bu bena Lewi bavua ne biombelu bia kuimbila nabi Yehowa misambu.+ (Mukalenge Davidi uvua muenze biombelu ebi bua kuela nabi Yehowa tuasakidila, “bualu dinanga diende dia lulamatu didi dishalaku kashidi,” pavua Davidi utumbisha nabu* Nzambi.) Bakuidi bavua bela mpungi bikole+ kumpala kuabu, pavua eku bena Isalele bonso bimane.7 Pashishe Solomo wakajidila muaba wa munkatshi mua lubanza luvua kumpala kua nzubu wa Yehowa, bualu muaba au ke uvuaye ne bua kulambuila milambu ya kuosha+ ne bitupa bia mafuta a milambu ya diumvuangana, bualu tshioshelu tshia tshiamu tshia mitaku+ tshivua Solomo muenze katshivua mua kuambula milambu ya kuosha, milambu ya ntete,+ ne bitupa bia mafuta+ to.8 Tshikondo atshi Solomo wakenza tshibilu matuku muanda mutekete+ pamue ne Isalele mujima, tshisumbu tshinene menemene tshia bantu bavua bumbukile ku Lebo-hamate* kupueka too ne ku Kasulu ka tshilonda nkoka* ka mu Ejipitu.+9 Kadi dituku dia muanda mukulu* bakenza masangisha a pa buawu,+ bualu bavua babanjije tshioshelu matuku muanda mutekete ne benze tshibilu matuku muanda mutekete.10 Pashishe dituku dia 23 dia ngondo wa muanda mutekete, wakapingaja bantu ku mabu benda basanka+ ne bumvua bimpe mu mioyo yabu bua malu mimpe avua Yehowa muenzele Davidi ne Solomo ne tshisamba tshiende tshia Isalele.+11 Nunku Solomo wakajikija nzubu wa Yehowa ne nzubu* wa mukalenge;+ ne bintu bionso bivua Solomo nabi ku muoyo bua kuenza bua nzubu wa Yehowa ne bua nzubu wende yeye muine, wakabienza bimpe menemene.+12 Pashishe Yehowa wakamuenekela Solomo+ butuku ne wakamuambila ne: “Ndi mumvue disambila diebe, ne ndi mudisunguile muaba eu bua wikale nzubu wa milambu.+13 Pandi nkanga diulu mvula kayi uloka, ne pandi ntumina mpasu dîyi bua kubutula buloba, ne meme mutume tshipupu munkatshi mua tshisamba tshianyi,14 bena mu tshisamba tshianyi tshidibu babikila ku dîna dianyi+ bobu badipuekeshe,+ basambile, bakebe mpala wanyi, ne balekele njila yabu mibi,+ dîba adi nenteleje kumbukila mu diulu, nembabuikidile mpekatu wabu ne nengondope buloba buabu.+15 Mpindieu mêsu anyi neikale matabale ne matshi anyi neikale ateleja disambila dienzela muaba eu.+16 Nunku ndi musungule nzubu eu ne mumujidile bua dîna dianyi dikalamu bua kashidi,+ ne mêsu anyi ne muoyo wanyi nebikalamu misangu yonso.+17 “Kadi wewe, biwenda kumpala kuanyi anu bu muvua tatuebe Davidi muende pa kuenza malu onso andi mukutumine dîyi bua kuenza, ne biwatumikila mêyi ne mikandu bianyi ne mêyi anyi a dilumbuluisha,+18 dîba adi nenjadike nkuasa wa bukalenge wa bukokeshi buebe,+ anu mumvua mudie tshipungidi ne tatuebe Davidi,+ ngamba ne: ‘Kakuakupangika muntu wa mu ndelanganyi yebe udi ukokesha Isalele to.’+19 Kadi wewe musesuke, mubenge mikenji yanyi mifunda ne mêyi anyi bindi muteke kumpala kuebe, ne wewe muye muenzele nzambi mikuabu mudimu ne muyinamine,+20 nenjomone Isalele mu buloba buanyi bundi mubapeshe,+ ne nengumbushe mêsu anyi ku nzubu undi mujidile bua dîna dianyi eu, nemmuvuije tshintu tshia kupetula* ne tshia kuseka munkatshi mua bisamba bionso.+21 Nunku nzubu eu nealue mishiki ya bibundu. Muntu yonso udi upitshila pabuipi nende neashale mutangile ukema+ ne neambe ne: ‘Bua tshinyi Yehowa uvua muenzele buloba ebu ne nzubu eu nunku?’+22 Dîba adi nebambe ne: ‘Mbienzeke nunku bualu bavua balekele Yehowa+ Nzambi wa bankambua babu uvua mubapatule mu buloba bua Ejipitu,+ ne bavua balamate nzambi mikuabu, bayinamine ne bayenzele mudimu.+ Ke bualu kayi uvua mubatumine dikenga dionso edi.’”+
lua_Latn